Tshwane-metro sê wit man se aanbeveling vir pos is ‘onreëlmatig’Dirk Groenewald, hoof van Solidariteit se Sentrum vir Billike Arbeidspraktyke Die vakbond sê Jan Pretorius het aansoek gedoen vir die pos van voorman in die metro se departement van water en sanitasie, waar hy reeds sedert 1999 werk. In ŉ brief sê die metro dat wit mense nie veronderstel was om vir die pos te kon aansoek doen nie en dat die onderhoudspaneel desnieteenstaande ŉ wit man vir die pos aanbeveel het, wat “onreëlmatig” was. Dirk Groenewald, hoof van Solidariteit se Sentrum vir Billike Arbeidspraktyke, sê Pretorius het ŉ grief ingedien om inligting oor wie vir die pos aanbeveel is, te probeer bekom. “Ons het ook verskeie skrywes aan die metro gerig en versoek dat die nodige inligting aan Pretorius verskaf word en dat sy grief opgelos word. Dit is egter duidelik dat die metro met opset inligting van Pretorius weerhou. Ons het die metro versoek om teen Vrydag die aanbeveling van die onderhoudspaneel aan ons te verskaf, andersins sal ons met regsaksie voortgaan.” Groenewald sê Pretorius het vir die pos aansoek gedoen en is in Maart verlede jaar vir ŉ onderhoud genooi. “Hy het egter geen terugvoer ontvang nie en later gesien die pos word weer geadverteer. Pretorius het ŉ grief ingedien en die metro versoek om inligting te verskaf oor wie vir die pos aanbeveel is. Die metro het hom egter laat weet dat hulle nie inligting hieroor beskikbaar kan maak nie. Pretorius is in Oktober verlede jaar meegedeel dat wit mense nie veronderstel was om vir die pos aansoek te doen nie, maar dat ŉ wit man wel as die beste kandidaat aanbeveel is. Die pos is vir ŉ swart vrou gereserveer. Lede van die onderhoudspaneel was teenwoordig ten tyde van die bekentenis aan Pretorius, maar het geweier om te bevestig of te ontken dat hy aanbeveel is vir die pos. Pretorius is Dinsdag meegedeel dat die saak steeds onopgelos is.”